Papersnake/gushiwen huggingface dataset:
龙兴客旅效子美寓居同谷七歌
李新（宋代）

隔窗冷吹啸疏篁，颓云逼月色无光。
南邻昨歌今日哭，诀另未无相思长。
我今与之正同调，无锥能直九回肠。
呜呼二歌兮歌再曲，唧唧悲音断还续。
次韵德翁苦雨
尤袤（宋代）

十年江国水如淫，怕见三秋雨作霖。
可念田家妨卒岁，须烦风作荡层阴。
禾头昨夜忧生耳，木德何时却守心。
兀坐书窗诗作崇，寒虫鸣咽伴愁吟。
香山送万眉仙别
罗宁默（清代）

君又不肯住，悠悠安所之？出门菊花发，前路霜风吹。

别只写江赋，秋应学宋悲。我归期亦近，相去略参差。
月
刘黻（宋代）

天公属月为眼中，晓夜不息天中行。
痴人习见圆复缺，谓此眼中非长明。
渠思一照千古白，奚分朔望阴与晴。
彼昏病痴苦营营，以月视之蝇在罂。
咏史
龚自珍（清代）

金粉东南十五州，万重恩怨属名流。
牢盆狎客操全算，团扇才人踞上游。
避席畏闻文字狱，著书都为稻粱谋。
田横五百人安在，难道归来尽列侯？
中秋日赵仲固前辈招同曾君表比部祝吏香太守饮熙春堂，即席赋赠并呈君表
陈熙治（清代）

去年看月秦淮上，两岸笙歌催画桨。今年置酒熙春堂，两枝桦烛摇秋光。

去年今年一弹指，客程已隔三千里，圃圞明月犹如此。

两年游历偕谁同，座中惟有曾南丰。其馀数子各天末，想见秋闱落笔如长虹。

吁嗟乎，旧雨去，今雨来，眼前落落皆仙才。人生离合偶然耳，不如一饮三百杯。

六街无尘官析静，哀丝豪竹声交迸。当筵一曲紫云回，疑向广寒宫里听。

冰轮已侧清宵分，碧空无际流银云。主人爱客不辞醉，豪气如揖平原君。

轩窗四敞雕轮驻，如此良宵肯虚度。举杯欲饮心茫然，明年今日在何处。
蝶恋花·金剪刀头芳意动
晏几道（宋代）

金剪刀头芳意动，
彩蕊开时，不怕朝寒重。
晴雪半消花□□，晓怕呵尽香酥冻。
十二楼中双翠凤，
缥缈歌声，记得江南弄。
醉舞春风谁可共，秦云已有鸳屏梦。
桃
李峤（唐代）

独有成蹊处，秾华发井傍。山风凝笑脸，朝露泫啼妆。

隐士颜应改，仙人路渐长。还欣上林苑，千岁奉君王。
赠相士蜀张二诗
陈造（宋代）

贫病谢人谋，形容览镜羞。
要随耕钓往，聊为斗升留。
子术诚探妙，吾门恐暗投。
霜髯文学掾，宁复邓元侯。
鼎臣学士侍郎、楚金舍人学士以再伤…成四十字陈谢
汤悦（唐代）

人物同迁谢，重成念旧悲。连华得琼玖，合奏发埙篪。

馀枿虽无取，残芳尚获知。问君何所似，珍重杜秋诗。
和户部令狐尚书喜裴司空见招看雪
张籍（唐代）

南园新覆雪，上宰晓来看。谁共登春榭，唯闻有地官。

色连山远静，气与竹偏寒。高韵更相应，宁同歌吹欢。
寿陈唯生 其三
祝书根（清代）

文场战后旧知名，此日新醅介寿情。三党星觇奎井朗，千秋风挹蕨薇青。

称诗未必输高适，了愿终须学向平。五十悬车前约在，故园杖履伫偕行。
答李莼客农部见怀
朱寯瀛（清代）

一篇劳赠我，疏磊见襟期。醉与白云契，吟惟芳草知。

世事慨如许，古人交似谁。鉴湖朱处士，深荷李孳颀诗。
司徒侍中杜正献公挽辞五首
苏颂（宋代）

任重尝当国，功成急引年。
荣华脱屣去，名节掩棺全。
白日佳城远，清风举世传。
诔终朝有法，大行特高前。
观叔祖少卿奕棋
黄庭坚（宋代）

世上滔滔声利间，独凭棋局老青山。
心游万里不知远，身与一山相对闲。
夜半解围灯寂寞，樽前翻却酒阑珊。
因观胜负无常在，生死□□□不关。
别眉山余都宪陛辞回南京二首 其二
黄镐（明代）

晓日辞朝出禁垣，马前专敕奉明恩。经营王赋推良吏，斟酌民明达至尊。

终岁贤劳缘体国，暮年离别倍消魂。寒风冻雨金陵路，松柏青青为扫门。
舟中
刘过（宋代）

下水南风未觉难，我舟不动稳如山。
东西日月寻常事，变化烟云顷刻间。
沙鸟似惊皆退避，椅峦如画亦浑间。
归期只俗长安近，屈指何时到北关。
端午帖子词二十首·四温成皇后合四首
欧阳修（宋代）

彩缕谁云能续命，玉奁空自锁遗香。
白头旧监悲时节，珠合无人夏日长。
治乱吟五首
邵雍（宋代）

精义入神以致用，利用出入之谓神。
神无方而易无体，藏诸用而显诸仁。
赠宋道人
陆游（宋代）

我不如昔人骑鹤上九天，玉简奏事虚皇前。
平生啬养气麤全，两脚驰走轻如烟。
鸟道悬崖忽飞骞，戏掷短剑声铿然。
转盼跳下千仞渊，已复取剑升层巅。
腾猿俊鹘争後先，饥食松花掬飞泉。
金骨绿髓渐凝坚，口哦七字黄庭篇。
西来欲访挟弹僊，丹经剑诀更精研。
嗟哉一失五百年，作诗付子勿妄传。
题李客部册为其母受敕焚黄作
边贡（明代）

峨峨陇门碑，萧萧墓田草。春卿哭母处，泪尽秋山道。

秋山云黄哭脚斜，玄堂寂寂扃土花。祀筵俎豆杂五鼎，玉文鸾纸明江霞。

月弦张宇登岁矢，二十星霜一弹指。欲问春卿哭母心，潺湲哭夜龙溪水。

水流不复返，母去何时回。金沙閤珠翠，碧火扬青灰。

断机壁空蛛网窣，捣衣石冷啼蛄歇。还家何物最堪伤，白发中庭坐明月。
自题画诗 其一
戴本孝（清代）

丛薄何蓊藏，乔木无余阴。斧斤向天地，悲风摧我心。

不知时荣者，何以答高深。
近节
杨万里（宋代）

节里非无事，忙中自有闲。
因风烦白鸟，折简唤青山。
诗卷一两册，斋房三四间。
兴来长得句，却道在尘寰。
金刚随机无尽颂·法界通花分第十九
释印肃（宋代）

蹈雪也须过，不是听巴歌。
□见本来人，雪曲应难和。
襄阳咏史 其二十五 尹氏一门四阙
李俊民（金朝）

萱堂犹是忘忧地，乌屋相传反哺恩。一段家风谁出自，千年鼻祖守关门。
绩溪书怀
董楷（宋代）

行来人世尘千里，梦绕故山春万重。
慈母新年音信缺，遥瞻白云是中峰。
风雨石首呈同行寄荆州僚旧
张孝祥（宋代）

昨日离筵酒未醒，今朝风雨暗江亭。近人积水春全绿，隔岸荒山夜却青。

野吏衣冠行木偶，客船灯火散疏星。宽程且作三旬约，要看庐山紫翠屏。
丛秀轩
释德洪（宋代）

幽轩如镜净，峰好亸云鬟。不用称丛秀，为君名照山。
画障次韵
俞晖（明代）

老人自是逃名者，白发萧然绿薜衫。尽日江亭谁作伴，相看沙鸟与风帆。
秋怀
李若水（宋代）

楚客赋秋风，表表千载师。
衙官生恶谤，此语将谁欺。
我欲践逸轨，每苦抽思迟。
譬彼款段足，焉能驰险巇。
送友人游南海
杜荀鹤（唐代）

南海南边路，君游只为贫。山川多少地，郡邑几何人。

花鸟名皆别，寒暄气不均。相期早晚见，莫待瘴侵身。
桃花菊
史铸（宋代）

仙源分派到篱东，灼灼农华缀露丛。
崔护诗章陶令酒，两家混作一家风。
悼亡五首 其四
缪徵甲（清代）

秋风𣯀𣰕赋归来，片刻愁颜强自开。检点征衣亲薄浣，料量冬学苦频催。

离方五日缘偏断，闰到重阳梦不回。最惨弥留前半夕，寒衾欲寄手还裁。
顾晴谷大令饯别牛头山杜子祠即席赋二律 其二
柯逢时（清代）

羌村小别无多日，杜曲重来定几时。风雨尊前人老大，关山笛里道倭迟。

朝班渐喜长安近，归计惟应襄水知。为谢殷勤杯酒意，少陵原上一题诗。
送朱王二秀才归江西
郭祥正（宋代）

冰霜冻海海水黑，云雾崩腾大空塞。饥猿哀啼虎噤啸，高鸿折翅鹰敛翮。

苦寒大苦吾正愁，二子胡为千里客。自言失意西南归，十斛明珠已空掷。

庐山摩天瀑布雄，请把肝肠洗愁寂。
赠别沈方舟
赛音布（清代）

溪云随天风，聚散不可常。越鸟东南飞，谁能忘故乡。

命酒结欢东，晤言心徬徨。会合人自好，离别人自老。

仰瞻双飞翼，颉颃向晴昊。
观王生所藏王维画
袁凯（明代）

右丞小景树参差，我有林塘实似之。
日日欲归还蹭蹬，时时借似解愁思。
恨无黄鹄高飞去，独奈沙鸥静不移。
明日江头候春水，典衣沽酒待篙师。
送赵真长归夏县旧山依阳征君读书
卢纶（唐代）

临杯忽泫然，非是恶离弦。尘陌望松雪，我衰君少年。

幽僧曝山果，寒鹿守冰泉。感物如有待，况依回也贤。
皇雅十首 其九 皇治
尹洙（宋代）

皇底其治，钦哉惟刑。在疑而宥，罔察为明。爱怒弗肆，孰为重轻。

毋一弗辜，惟典之平。

前世理官，倚法以刻。匪彼为仇，盖曰任职。今之蔽狱，务正其辟。

鉴于前人，繄我仁德。

皇德在仁，寖而成风。公侯卿士，靡不率从。麛卵萌生，咸保厥终。

不鄙不夭，乐哉融融。
游龙门诗十二首·白傅影堂
韩维（宋代）

远人乘化往，生死不为累。
肖象即当年，忘言非翼世。
一奠祠下觞，清风肃然至。
方山四景 其二 觉渚寒云
吴俨（明代）

暮门斜日对寒流，一片云凝万古愁。泉底有人呼不觉，白衣苍狗自悠悠。
春景 假日从时饮
刘辰翁（宋代）

假日故应稀，逢春喜可知。有怀长似海，不饮亦从时。

孺子新年喜，公家弛告嬉。悠悠聊复尔，每每一中之。

对客无辞罚，看花少待迟。何因似山简，暮暮习家池。
写意二首
牟融（唐代）

寂寥荒馆闭闲门，苔径阴阴屐少痕。
白发颠狂尘梦断，青毡泠落客心存。
高山流水琴三弄，明月清风酒一樽。
醉后曲肱林下卧，此生荣辱不须论。

萧萧华发满头生，深远蓬门倦送迎。
独喜冥心无外慕，自怜知命不求荣。
闲情欲赋思陶令。卧病何人问马卿。
林下贫居甘困守，尽教城市不知名。
山上树
于武陵（唐代）

日暖上山路，鸟啼知已春。
忽逢幽隐处，如见独醒人。
石冷开常晚，风多落亦频。
樵夫应不识，岁久伐为薪。
菩萨蛮•京口遣信南归，因题书尾 其四
彭孙遹（清代）

断红小颊芙蓉浅。檀痕新渍香襟暖。雁字下平芜。还胜雁也无。

情知归不得。不是轻抛掷。寄语好加餐。春来风雨寒。
恻恻吟 其八十三
彭日贞（明代）

无复南楼倚翠屏，风花着水叹飘零。兰因絮果生前业，掩抑诗篇恨小青。
论枣核形
贾似道（宋代）

身如枣核两头尖，仔细观来却是船。交锋便见强中口，咬退诸虫不敢前。
同潘德久作明妃作
姜夔（宋代）

年年心随春，日日穹庐中。
遥见沙上月，忽忆建章宫。
题周敦颐濂溪书堂
赵抃（宋代）

吾闻上下泉，终与江海会。高哉庐阜间，出处濂溪派。

清深远城市，洁净去尘埃。毫发难遁形，鬼神缩妖怪。

对临开轩窗，胜绝甚图绘。固无风波虞，但觉耳目快。

琴樽日左右，一堂不为泰。经史日枕藉，一室不为隘。

有莼足以羹，有鱼足以鲙。饮啜其乐真，静正于俗迈。

主人心渊然，澄彻一内外。本源孕清德，游咏吐嘉话。

何当结良朋，讲习取诸兑。
十二月二十九日夜半雨雪作披衣起皆
陆游（宋代）

腊雪瑞丰登，春雨相发生，二者皆可贺，爱此打窗声。
披衣起静皆，萧萧乱疏更。
岂惟肺渴苏，耳目为一清。
孤灯不结花，相对翳复明。
明朝遂除夕，岁月惊峥嵘。
上云乐
陆龟蒙（唐代）

青丝作筰桂为船，白兔捣药虾蟆丸。

便浮天汉泊星渚，回首笑君承露盘。
渡江云
陆求可（清代）

高枝方袅娜，浅深次第，花魄醉春阴。今朝登眺处，何事千红万春不堪寻。

桃蹊李径，春风过、恶劣难禁。任无情、黄莺杜宇，对此也伤心。

浮沉。燕巢泥上，芳草溪边，却飘零无定。思往时、影翻帘箔，香满园林。

树头落尽成秋苑，闻花叹、泪落花茵。衣袂上，有时片片相侵。
操叶舟凌巨浪访道祖
葛立方（宋代）

一顷烟波渺太空，独操莲叶破青铜。
炊烟不动无桐甑，底处求僧与二童。
旱雨
释文珦（宋代）

贼臣弄权罔明主，亿万苍生受辛苦。
大家巨室尽逃亡，胜积黄金向郿邬。
弘羊示烹旱如许，弘羊将烹天乃雨。
吾言此雨是雨谷，点点活人胜珠玉。
圣恩新放限田租用，从此农饱飦粥。
题卢鸿十志图
何中（元代）

厓欲脱，峰欲飞。水洒洒，烟熹熹。石间老树不老色，翳萝悬阴石入黑。

调琴未了趣观泉，十处奇踪日相迫。紫虚万里丹霞开，直上倒景之高台。

佳云好花满嵩少，仙友为我今归来。莫嫌登山脚，曾踏东都路。

姚崇宋璟可人故，不然岂肯容易出山去。
绮罗香 题缟仙女史小照
谈印梅（清代）

碧宇澄秋，黄花浥露，天净月华如水。羽扇绡衣，分得翠蕉凉意。

映清辉、香雾云鬟，恍吹下、瑶台环佩。最宜人、石几磁瓯，试茶闲领静中味。

良宵佳景自赏，幽吟料应不减，鲍家才思。冰雪襟怀，悟澈广寒身世。

谁写出、绝代丰神，恰伴取、一枝仙桂。好和它、金粟西风，芬芳传卷里。
久雨 其二
李弥逊（宋代）

带雨山云不肯明，草泥封径断人行。竹林纵有鸟飞路，十日不闻鶗鴂声。
园居述怀和王迂叟
刘崧（元代）

园居背城闉，皋衍沐时雨。颇怀人事幽，岂计力作苦。

秋麻青已人，风露薄墙堵。荷锄还独往，脱帻时自舞。

地偏閒已极，暑退凉亦甫。时来藉草坐，静与竹石伍。

夕憩思尝瓜，晨兴问炊黍。高秋澄沤潭，返照淡林莽。

亦欲具轻舠，从君钓中浦。
赠少司冠少陵王公十三韵
欧大任（明代）

峡过西陵秀自钟，明公遇主更寅恭。华阴经学尊杨震，江左时名借顾雍。

铨部昔年收白屋，银台封事入金墉。陪京曾统舟师役，截海全清戍垒烽。

网纪百僚欢圣日，班行八座蹑仙踪。独持邦法秋为省，常待家租岁有供。

置驿宾朋频请谢，楗扉文史每从容。望中霞色三千丈，赋里烟花几万重。

缑氏玉笙吹似凤，关门紫气识犹龙。篸山不隔玄君宅，衡岳长连石廪峰。

早曙此时餐沆瀣，清尊何处傍芙蓉。授书客去将辞汉，圯上还能访赤松。
偈颂一百零九首
释可湘（宋代）

如来禅与祖师心，不在灵山及少林。
日转柳阴莲沼静，乱蝉呜咽众蛙嗂。
春晚自近村归
陆游（宋代）

山阴道上柳如丝，策蹇悠悠信所之。
曲水已过修禊集，余寒不减试灯时。
贫犹自力常谋醉，病不能闲日赋诗。
谁道茅檐苦幽独，一勾新月是相知。
九日二首
刘克庄（宋代）

戏马呼鹰盖世豪，废台千载委蓬蒿。
不愁绛县疑年甲，生怕清溪照鬓毛。
浊酒闷人聊饮湿，小楼携客准登高。
落英果可充肠否，空和陶诗续楚骚。
隐居杂兴 其十
薛亹（明代）

尽日霞封郊树间，藏愚养拙避嚣阛。青堆螺髻山千叠，绿绕柴门水一湾。

出岫浮云闲自散，傍林野鸟倦飞还。携儿呼酒庭中坐，墙外亭亭竹笋班。
长平
杜衍（宋代）

凭亭献地豹言非，秦间谦颇又不疑。
四十万兵降死后，浑轮括母一先知。
次韵月中闻鹤
张蕴（宋代）

月明华表语霜清，万籁沉沉静有声。
一自别来璚树长，几回飞梦到曾城。
赵漕再可生日 其二
周孚（宋代）

万顷春江一苇杭，追锋归去觐明光。明年此夜端门宴，应向红云侍玉皇。
颂古五首
释慧光（宋代）

一吹无孔笛，一抚没弦琴。
一曲两曲无人会，雨过夜塘秋水深。
和浙西尚书闻常州杨给事制新楼因寄之作
刘禹锡（唐代）

文昌星象尽东来，油幕朱门次第开。

且上新楼看风月，会乘云雨一时回。
送饶州周沃秀才免解
苏辙（宋代）

少年工作赋，中岁复穷经。
骥老终知道，剑埋新发硎。
束装邻里助，答策友朋听。
还似临淄贡，随风起北溟。
奉酬君俞
韩维（宋代）

夫君有奇尚，与世实相差。
不饮三春酒，唯看九日花。
名虽贤士籍，心自法王家。
顾我何能尔，东风醉弁斜。
薛叔云左史母方夫人挽章二首
吕祖谦（宋代）

彤管传遗范，形容欲付谁。
初年柏舟赋，晚岁艾轩诗。
□□□□□，□金□赤墀。
莆中称寿母，不独蔡三司。
译鸟言七章 其五 鸦
释函可（明代）

呀呀呀，安得大日轮，照此海东涯。
风玉
钱时（宋代）

句里论工非得句，弦间觅趣未忘弦。忽听檐外敲风玉，三代遗音妙不传。
待旦吟二首 其一
曹勋（宋代）

彼幽人兮何所思，忧耿耿兮天一涯。举家亲属散百草，关山万里难追随。

更长不寐听鸣柝，寒风萧瑟如凄悲。安得此身有羽翼，脱然避地能孤飞。

中宵起坐待明发，悄悄侧身听晨鸡。
书罢偶成
萧立之（宋代）

书眼犹明返照窗，西风篱落已啼螀。放慵自觉闲居好，涉难争期末路长。

稍解忍饥知道进，未能守口坐诗狂。世间万事如蓬转，且对青山进晚凉。
游乌龙山寺
范仲淹（宋代）

高岚指天近，远溜出山迟。
万事不到处，白云无尽时。
异花啼鸟乐，灵草隐人知。
信是栖真地，林僧半雪眉。
李白问月图为巡按吴天弘侍御赋
程敏政（明代）

山东李白真王孙，天才逸若天马奔。醉中双眼俯八极，弄月似扣玻瓈盘。

安得长江化春酒，诗成百篇供一斗。拔取蟾宫玉兔毫，为副金銮草麻手。

江月空明山月高，停杯一问歌声豪。贺监归湖郭令远，寂寞当时宫锦袍。

文章万古光不歇，过眼清光几圆缺。世间欲访谪仙人，煜煜长庚皎如月。
清平乐·太山上作
元好问（金朝）

江山残照，落落舒清眺。涧壑风来号万窍，尽入长松悲啸。
井蛙瀚海云涛，醯鸡日远天高。醉眼千峰顶上，世间多少秋毫！
送宗判官归滑台序
任华（唐代）

大丈夫其谁不有四方志？则仆与宗衮二年之间，会而离，离而会，经途所亘，凡三万里。何以言之？去年春会于京师，是时仆如桂林，衮如滑台；今年秋，乃不期而会于桂林；居无何，又归滑台，王事故也。舟车往返，岂止三万里乎？人生几何？而倏聚忽散，辽夐若此，抑知己难遇，亦复何辞！

岁十有一月，二三子出饯于野。霜天如扫，低向朱崖。加以尖山万重，平地卓立。黑是铁色，锐如笔锋。复有阳江、桂江，略军城而南走，喷入沧海，横浸三山，则中朝群公岂知遐荒之外有如是山水？山水既尔，人亦其然。衮乎对此，与我分手。忘我尚可，岂得忘此山水哉！
王昭君五首 其三
胡直（明代）

自向金微去，几度阅黄河。妾心将妾泪，点点逐东波。
漫兴
郑樵（宋代）

初秋一雨新凉，子夜长吟未央。
阶下花枝冷艳。堂前佛火微茫。
次韵余伯皋 其一
韩淲（宋代）

萧然一叶下庭空，便觉风凉入袖中。糊口可能盂饭白，放身那羡带鞓红。

江湖水满悲游子，城阙秋生醉秃翁。且剥鸿头对杯酌，翻云覆雨久来同。
赠浙西顾推官
徐铉（宋代）

盛府宾寮八十馀，闭门高卧兴无如。梁王苑里相逢早，

润浦城无得信疏。狼藉杯盘重会面，风流才调一如初。

愿君百岁犹强健，他日相寻隐士庐。
送李纮殿院赴阙 其二
范仲淹（宋代）

霜露丘园不忍违，三年月日速如飞。金门乍入应垂泪，因挂朝衣忆彩衣。
郊祀庆成
胡宿（宋代）

斋辂虔郊报，祠宫就国阳。繁云犹待族，霁日忽迎长。

圭璧纷佳气，粢盛馥异香。人情欣眷祐，天意益端庄。

被衮侵寒雾，升坛蹑早霜。左方虚小次，午陛却中黄。

六乐乾祇格，三登海宇康。千官森剑佩，万里走梯航。

神筴膺符命，天壶饮福祥。从今瓜瓞庆，鼎业炽弥昌。
渔歌子 钓鱼效张志和体
陈献章（明代）

红蕖风起白鸥飞，大网拦江鱼正肥。微雨过，又斜晖，村北村南买醉归。
和洪老赠寂大师
谢逸（宋代）

道人居笑庵，游戏大海寂。钩深无近用，镜古有精识。

运筹不减良，任侠颇如剧。未传东土衣，不通左阶籍。

归自丹霞山，闭门不浪出。室中拂未秉，户外屦已积。

非关一念致，要是三昧力。叠衾洗钵外，何以度永日。

孤坐老此生，恐为世情测。谈笑作佛事，岂不胜佔毕。

垂手试入廛，贪夫愿投璧。大木倒百围，山灵不敢惜。

壮观佛宇丽，鬼工莫俦匹。众生嗜欲利，如儿舐刀蜜。

睹此大庄严，一瞬万缘失。何时却闭门，养此幻化质。

老大百不知，面带黄瓜色。
赵令晏崔白大图幅径三丈
苏轼（宋代）

扶桑大茧如瓮盎，天女织绡云汉上。
往来不遣凤衔梭，谁能鼓汉投三丈。
人间刀尺不敢裁，丹青付与濠梁崔。
风蒲半折寒雁起，竹间的皪横江梅。
画堂粉壁翻云幕，十里江天无处着。
好卧元龙百尺楼，笑看江水拍天流。
韩承务过余求颂
饶节（宋代）

官人骑马松门外，下马敲门眉目清。休问西来他日意，绕篱无数竹鸡鸣。
旧边诗九首 其八 固原
方还（清代）

秋入平原动鼓鼙，弓鸣风劲塞云低。汉家营垒沿山后，秦郡川原尽陇西。

征调频年忧戍士，逃亡□计复蒸黎。徘徊险阻谁为守，花马池边落日迷。
哭罗宗约二首 其一
朱熹（宋代）

江阁论心地，重来感慨多。故人今已矣，此道竟如何。

但使穷新得，终当订旧讹。话言虽永隔，吾欲问沧波。
德寿宫庆寿口号十篇
杨万里（宋代）

帝捧瑶觞玉座前，彩衣三世祝尧年。
天皇八十一万岁，休说庄椿两八千。
九日邀仲屯田为大水所隔以诗见寄次其韵
苏轼（宋代）

无复龙山对孟嘉，西来河伯意雄夸。
霜风可使吹黄帽，（舟人黄帽，土胜水也。
樽酒那能泛浪花。
漫遣鲤鱼传尺素，却将燕石报琼华。
何时得见悲秋老，醉里题诗字半斜。
西陵峡
郦道元（南北朝）

江水又东，径西陵峡，《宜都记》曰：“自黄牛滩东入西陵界，》峡口百许里，山水纡曲，而两岸高山重障，非日中夜半，不见日月。绝壁或千许丈，其石彩色，形容多所像类。林木高茂，略尽冬春。猿鸣》清，山谷传响，泠泠不绝。所谓三峡，此其一也。

山松言：常闻峡中水疾，书记及口传悉以临惧相戒，曾无称有山水之美也。及余来践跻此境，既》欣然，始信耳闻之不如亲见矣。其叠崿秀峰，奇构异形，固难以辞叙。林木萧森，离离蔚蔚，乃在霞气之表。仰瞩俯映，弥习弥佳，流连信宿，不觉忘返，目所履历，未尝有也。既自欣得此奇观，山水有灵，亦当惊知己于千古矣。
寄魏佥判
刘黻（宋代）

君住龟山我雁山，天教褒面帝圻间。
书楼自喜看山色，诗卷相圻待月删。
镜不可欺知貌改，寝惟无梦觉心閒。
西湖大有真泉石，何日携琴更出关。
中秋步月 其一
罗与之（宋代）

林间一叶秋，屏去三伏暑。凄然风露繁，絺绤莫能禦。

炎凉相推移，胡为遽如许。孰知秋已半，今夕四十五。
老景
王安石（宋代）

老景春可惜，无花可留得。
绕屋褚先生，萧萧何所直。
每嫌柳浑青，追怅李太白。
多谢安石榴，向人红蕊拆。
寄鄂渚王子文教授
仇远（元代）

笑把青藜杖，远游黄鹤城。
雨消战伐气，春生弦诵声。
相从未有约，久别难为情。
东望思渺渺，江长秋月明。
次韵因老胡避游
王之道（宋代）

新诗滚滚江流东，一泻东里谁能穷。
平生清峭不近俗，雪山突能江头峰。
相逢一笑莫相避，自古高人苦难致。
涪翁骨冷唤不醒，且向新诗求笔势。
君於涪翁真后身，有同次律前身僧。
语言直下见理窟，何须辛苦从张凭。
对君令我思秋菊，三月褒山如一宿。
君看玉局感秋吟，叹息流光岂予独。
再赋三首 其二
周紫芝（宋代）

浅俗微嫌菊陋，粗粗不爱葵黄。花里谁方高韵，人中可比黄香。
祝英台近·北固亭
岳珂（宋代）

澹烟横，层雾敛。胜概分雄占。月下鸣榔，风急怒涛飐。关河无限清愁，不堪临鉴。正霜鬓、秋风尘染。
漫登览。极目万里沙场，事业频看剑。古往今来，南北限天堑。倚楼谁弄新声，重城正掩。历历数、西州更点。
恋绣衾
史达祖（宋代）

吴梅初试涧谷春。夜幽幽、江雁叫云。人正在、孤窗底，被秾愁、醺破醉魂。

雨窗只剩残灯影，伴罗衣、无限泪痕。瘦骨怕、红绵冷，说午时、斗帐夜分。
二上二十六日伯远邀游小园明日有诗次韵
周紫芝（宋代）

园荒不见二疏归，风引长藤欲上篱。燕子作巢春寂寂，竹枝摇上影离离。

谁为五柳当年传，又诵三堂此日诗。我欲一邱藏曲折，此心唯有子相知。
曲江三章章五句
杜甫（唐代）

曲江萧条秋气高，菱荷枯折随波涛，游子空嗟垂二毛。
白石素沙亦相荡，哀鸿独叫求其曹。

即事非今亦非古，长歌激越捎林莽，比屋豪华固难数。
吾人甘作心似灰，弟侄何伤泪如雨。

自断此生休问天，杜曲幸有桑麻田，故将移往南山边。
短衣匹马随李广，看射猛虎终残年。
游仙词三十三首
王镃（宋代）

三尸魄重药难医，一个丹瓢一剑飞。
历尽大罗天下路，无人肯吃又藏归。
苦旱书蕉叶
释居简（宋代）

自是秋怀易寂寥，强将离绪怨芭蕉。教它不报𩃎𩃱信，只么萧萧过夜遥。
和孙莘老题召伯斗野亭
张舜民（宋代）

我登甘棠埭，所向殊未平。舟行污池中，顿失江湖青。

蛙声乱僧呗，鸱吻赫市甍。意同伯喈死，苟与卫士倾。

开池种白莲，垒石拟三生。犹淹南斗墟，终远北斗城。

设我紫藕供，报之白茅烹。三年猿鹤友，万里秦梵行。

秋风陇首至，落日淮南明。寄言怀土士，慎勿慕官荣。
春闺怨
吴孜（南北朝）

玉关信使断，借问不相谙。春光太无意，窥窗来见参。

分与光音绝，忽值日东南。柳枝皆嬲燕，桑叶复催蚕。

物色顿如此，孀居自不堪。
集唐六绝送骆见羲广文归延津 其一 雍陶
林熙春（明代）

凤凰台上凤凰游，醉折花枝当酒筹。一种蛾眉明月夜，每因风景却生愁。
潘丞相旧宅
徐夤（唐代）

绿树垂枝荫四邻，春风还似旧时春。年年燕是雕梁主，

处处花时落月尘。七贵竟为长逝客，五侯寻作不归人。

秋槐影薄蝉声尽，休谓龙门待化鳞。
寒食郊行书事
范成大（宋代）

陇麦欣欣绿，山桃寂寂红。
帆边渔蕝浪，木末酒旗风。
信步随芳草，迷途问小童。
赏心添脚力，呼渡过溪东。
闰月四日大风出灵鹫捕鱼具鲙且约冬间再集
朱翌（宋代）

西北云收廓太虚，东南风急放船初。冬深更许侯设鲙，地远不讥公矢鱼。

白小未容登燕俎，红鲜忽已间嘉蔬。重生鳞鬣浮江去，尽是先生所弃馀。
惜花亭
胡宿（宋代）

层阴养花天，亭榭多春色。午气入衣香，东风吹酒力。

眷恋冶城游，黄金良易得。
览外生卢纶诗，因以示此
韦渠牟（唐代）

卫玠清谈性最强，明时独拜正员郎。关心珠玉曾无价，

满手琼瑶更有光。谋略久参花府盛，才名常带粉闱香。

终期内殿联诗句，共汝朝天会柏梁。
闻雪湖张签判讣
释居简（宋代）

嘉兴陆长官，遗我尺素书。报云钧天诏九地，夺我好友张雪湖。

雪湖翩翩上天去，下视尘滓知何如。因依未去时，泠然山泽癯。

万象困搜搅，撚断苍髯须。十年不调闭户居，铁石不受烟火腴，辟俗如辟豕负涂。

后来稍稍低簪裾，百步掩鼻犹反趋。官高金多娇妻奴，蠛蠓乱眼才斯须。

填门只有长者车，北海尊酒无时无，明朝一饭欠宿储。

印泥指爪嗟鸿鹄，精明定化为兰菊。纫称骚人陆离佩，英泛绿尊浇魁雷。

骚人之腹秋蝉清，吐芳腾馥日日新。纷纷郁郁仍轮囷，散为天地无边春。
次韵子瞻宿南山蟠龙寺
苏辙（宋代）

谷中夜行不见月，上下不辨山与谷。
前呼后应行相従，山头谁家有遗烛。
跫跫深径马蹄响，落落稀星著疏木。
行投野寺僧已眠，叩门无人狗出缩。
号呼従者久嗔骂，老僧下床揉两目。
问知官吏冒夜来，扫床延客卧华屋。
釜中无羹甑实尽，愧客满盎惟脱粟。
客来已远睡忘觉，僧起开堂劝晨粥。
自嗟奔走闵僧闲，偶然来过何年复。
留诗满壁待重游，但恐尘埃难再读。
病中闻莺啼
曾几（宋代）

独园森古木，其下客幽栖。
尽日绿阴合，有时黄鸟啼。
一声添昼寂，百啭使人迷。
赖汝生佳听，身今气惨恓。
贺新郎·人老难重少
刘克庄（宋代）

人老难重少。强追陪、李侯痛饮，刘郎清啸。报答秋光无一字，虚说君房语妙。且匣起、青铜休照。赖有多情篱下菊，待西风、不肯先开了。留晚节，发孤笑。孔璋客绍衡依表。有谁怜、戴花翁病，插萸人少。生不逢场闲则剧，年似龚生犹夭。吃紧处、无人曾道。到得扶他迂叟出，算貂蝉、未抵深衣帽。街酒贱，更沽釂。
颂古九首·有句无句
释梵言（宋代）

仰之弥高，鑽之弥固。
昭昭明明，如藤倚树。
大笑呵呵跨白牛，碧云缭绕无寻处。
致仕虞部曲江谭君挽辞
王安石（宋代）

同时献赋久无人，握手悲欢迹已陈。
它日白衣霄汉志，暮年朱绂水云身。
虚容剑几今长夜，小隐山林只旧春。
岂惜埋辞追往事，齿衰才尽独伤神。
同道损持国访孔旼处士
梅尧臣（宋代）

高庐当大道，节士不肯过。
穷巷独秉德，车马一何多。
势力走谀谄，礼义服委佗。
是以被褐人，长甘北山阿。
曰今岂有愧，渔上有行歌。
咏梅
周南（宋代）

此君一日不可欠，独尔梅花动隔年。
更有晦冥风雨在，可能相见不依然。
邓成彦
李纲（宋代）

四大假合初不真，筋脉缠络相依因。□□□□类芭蕉，须叟变灭如浮云。

风寒暑湿起众疾，痛楚展转劳吟呻。医工对治巧用药，分别佐使甘酸辛。

须知病者谁受病，其中必有不病人。于斯荐取自调伏，沈痾消散如埃尘。

本来面目只一体，安用更分精与神。欲识其中不病者，即是毗卢清净身。
句
李昉（宋代）

微臣自愧头如雪，也向钧天侍玉皇。
虎跑泉寺同孙枢相王李二柱史宴集次苏韵时王柱史将代
温纯（明代）

林深地僻构禅堂，雨霁风来襟袖凉。花发满原春未改，灯传列袖月同长。

清时且喜成三笑，话别先愁各一方。好景共游难再得，醉馀且觅虎泉尝。
林判府和前韵见示且约暇日论茗次韵为谢
徐鹿卿（宋代）

昔我观西湖，碧瓦荫丹楹。冷泉一泓玉，占断钱塘清。

南来溯西江，滩以十八名。出石访廉泉，醉眼增双明。

平生山水性，不着尘俗萦。佳处辄留憩，竟日陪衿缨。

薄宦落横浦，师友皆豪英。寻胜得湛泉，古甃莓苔青。

上有石崖峻，下有沙水冷。近可俯贡川，远可企吴京。

为公饮春茶，日日来新亭。
后殿侍立三首
魏了翁（宋代）

奏事臣寮下玉阶，舍人承旨殿东来。
一声门外无公事，皇帝还宫侍卫回。
谨次陈昭远丈龙洲乡社高韵并呈诸兄友
朱熹（宋代）

几年社酒醉班荆，此日祠坛喜落成。误许俗书轻染污，急传佳语颂登平。

年丰已荷天垂庆，人杰还欣地炳灵。不信邻村是尘境，请看绿水锁红亭。
兰坡过省
李涛（唐代）

俯随缰锁就科名，可笑兰坡未苦清。不管北山怨猿鹤，竟从南苦掣鳌鲸。

赏延于世愧在我，思济斯民同此情。轩冕傥来来则受，未来犹可以诗鸣。
东梁山僧舍
姚鼐（清代）

津涛行复滞，峡嶂路还缘。石壁凌江阁，风林隔浦船。

鹘盘崖树侧，㹠出浪花巅。往迹无俦伴，春阴弥悄然。
寓怀·关山万里恨
高骈（唐代）

关山万里恨难销，铁马金鞭出塞遥。
为问昔时青海畔，几人归到凤林桥。
长安听百舌
韦鼎（南北朝）

万里风烟异，一鸟忽相惊。
那能对远客，还作故乡声。
夕月三首
佚名（隋代）

夙陈笾豆，洁诚致祈。
垂休保佑，景祚巍巍。
游黄旗峰
李一清（明代）

奇屼孤峰耸日边，登临诗酒不消钱。莺花绰约欺华鬓，风日妍暄洽彩筵。

回马并驰春草径，归鸦群噪夕阳天。廉泉汨没知何处，胜迹空怜万古传。
紫光阁武试
弘历（清代）

承平讵止廑脩文，武备兼抡桓赳群。宿雾渐开凝紫翠，凌烟初试会风云。

画正命中皆双羽，觲角能弯率百斤。正是需材喻设燎，弃繻何必学终军。
游南水陆院
李新（宋代）

鸣蛙千鼓吹，修竹万琅玕。
日下欲归去，豀光生晚寒。
拔蒲曲
徐照（宋代）

拔蒲心，叶再抽。
拔蒲根，种不留。
送圆禅人
释法薰（宋代）

灵山无地可容身，好泛江潮去问津。
东浙丛林如海阔，但参露柱莫参人。
和李少卿
张嵲（宋代）

独见凉蟾欲上时，西园爽气溢清池。
坐欣万顷湖方满，欲举一杯谁与持。
虚阁排云空窈窕，青山绕郭自参差。
气澄象表轮逾迥，光泛高林影骤移。
一岁佳时今骛过，谁家横笛未休吹。
城乌何事翻飞急，不学鹪鹩占一枝。
淮阴书怀寄王宗成 （一作王宗城 ）
李白（唐代）

沙墩至梁苑，二十五长亭。大舶夹双橹，中流鹅鹳鸣。
云天扫空碧，川岳涵馀清。飞凫从西来，适与佳兴并。
眷言王乔鸟，婉娈故人情。复此亲懿会，而增交道荣。
沿洄且不定，飘忽怅徂征。暝投淮阴宿，欣得漂母迎。
斗酒烹黄鸡，一餐感素诚。予为楚壮士，不是鲁诸生。
有德必报之，千金耻为轻。缅书羁孤意，远寄棹歌声。
赠铁柱熊道纪
胡奎（元代）

鹤发仙翁养大还，紫霞为佩玉为冠。琅函有篆丹书古，铁柱无尘宝剑寒。

凤阙恩从天上赐，龙宫方向月中看。我来欲问长生术，一曲空歌月满坛。
鹤门关念斋见寄所作朱明诗帖书法并佳因以怀之
陶益（明代）

朱明栖别驾，剑气发长虹。忽睹词章丽，还惊翰墨工。

凤毛元自异，骥足竟谁同。几度遥相忆，停云入望中。
如梦曲哀燕将军 其二
萨都剌（元代）

宫锦袍，毡帐高，将军夜酌凉蒲萄。蒲萄力重醉不醒，美人犹在珊瑚枕。
题画竹
戴亨（清代）

我性爱竹老成癖，客寓常栽伴孤宿。为君独抱岁寒心，雨干霜条看不足。

今来塞上无此君，幽梦遥情绕深谷。我欲披图作卧游，画师今谁能画竹。

与可已没仲圭死，卫风淇水空三复。玉翁好画古所无，画师为写潇湘图。

展卷琅玕崒森爽，株株卓立根苍梧。湘娥昼泣天黯惨，呜咽幽涧流清渠。

怪石狰狞立山鬼，云涛烟海相模糊。炎天挥汗一对吟，凉风谡谡吹蓬庐。
大水后得雪
牟巘（宋代）

便涓飞洒又何佳，得得来寻贫士家。
破屋青灯才一黍，荒园老树忽千花。
酒逢寒夜饶偏贵，诗出穷人矫转夸。
两月儿书浑未到，定应行脚更天涯。
雨中集玉河堤之光远堂得披字
欧大任（明代）

冲泥吾不怯，观雨得佳期。入树莺全湿，沾林锦半披。

病同漳水客，饮似曲江时。刷羽年垂老，栖迟感鬓丝。
七峰诗序 凝翠西峰
李纲（宋代）

翠峰高阁两相宜，独倚阑干注目时。休问江山非故国，且将爽气慰梁溪。
诅蚊
贺铸（宋代）

公舍踞阴沟，维蚊得所在。朝昕灭声迹，曛暮相期会。

挟是党与繁，岂资躯力大。饥心过狼贪，毒喙甚蜂虿。

侜张巧中人，勇悍将何奈。贫无绡葛裯，拙计燃萧艾。

徒自取熏蒸，举家更嚏咳。烟销尚鼓箑，夜久禦益懈。

坦腹恣交攻，烦痒如搔疥。神疲复梦悸，少不容清快。

如何造物工，种此生民害。安得长风驱，投诸四荒外。

断之严霜诛，并命不可贷。丑类傥一遗，馀孽行当再。
江上扁舟图为林维德赋
高柄（明代）

扁舟一叶楚天寒，远树空江野照残。忆得湘潭归棹晚，千峰倒影镜中看。
回程泗州道中
虞俦（宋代）

淮北燕南昔混同，相望却恨马牛风。
往来未省谁为伴，言语从来自不通。
百岁遗民悉绪外，数声羌笛梦魂中。
径须争渡长淮去，三月烟尘一洗空。
冬日都下杂兴诗十六首 其二
李稷勋（清代）

牢落悲生事，登临愧赋才。孤烟明断苇，寒日过空槐。

木落人归早，风多雁叫哀。独怜迟暮感，幽草与裴徊。
百字令 十四夜月吴谷人先生张船山检讨招饮八叠前韵
杨芳灿（清代）

词坛钜手，数叔庠淹雅，景阳遒上。绿酒分曹邀客醉，逸兴一时飞飏。

隔座藏钩，交竿舞蔗，鼓擿铜丸响。狂歌痛饮，九分圆月堪赏。

漫道磨盾飞书，横戈入阵，万里风云想。纵使功名垂竹帛，不抵一杯新酿。

钓渚波平，渔舟梦稳，懒破长风浪。黄鸡白日，玲珑且慢催唱。
秦楼月
陈三聘（宋代）

青楼缺。楼心人待黄昏月。黄昏月。入帘无奈，柳绵吹雪。

谁人弄笛声呜咽。伤春未解丁香结。丁香结。鳞鸿何处，路遥江阔。
再次韵十首 其七
陈造（宋代）

中天有台阁，自问汝何能。世路信薄命，吏曹须异称。

北归甘醉叟，西上且聋丞。执友论文地，能无兴可乘。
寄答张五丈师夔明府
张颉（宋代）

旧令龙溪有去思，移家喜与土风宜。人传张籍妙乐府，我识王维真画师。

火米夏收畬稻早，海椒春放瘴花迟。客查不到天无雁，赖有輶轩可寄诗。
亲郊恭纪三十首 其二十八 赐榼酒
林熙春（明代）

攒膳擎来自建章，银瓶复尔侑琼浆。恩波甚事频繁至，何怪中书求太常。
送景易赴秋试
陈献章（明代）

未达穷通理，难忘得失心。安能谢朝市，且莫厌山林。

烹鼎须兼味，吹竽当好音。文章无定价，敝帚不论金。
行路难七首 其五
郭翼（元代）

蹙蹙靡所骋，出自城北门。顾瞻荒丘中，郁郁蹲石麟。

石阙字荒荒，不知何代贵者坟。形骸已灭魑魅迹，物化尽为狐兔尘。

吁嗟汉家陵阙荒无主，青山落日秦川下。犹闻樗里有智人，天子之宫夹其墓。

今日休论智与愚，昔人意气复何如？愿借飘飖丹凤舄，与子鍊形入云墟。
百尺楼 明月楼，元时赵氏建，子昂题诗：春风阆苑三千客，明月扬州第一楼
黄之柔（清代）

住迹已难成，胜事犹能说。只为王孙两句诗，今古留明月。

金斝亦寻常。彩笔真奇绝。如此楼台岂一家，寂寂都灰灭。
出尉氏
杨时（宋代）

隔林残雪弄轻风，日射晴光玉缕红。
桃杏浑如梅欲绽，直疑身在故园中。
送李殿丞通判处州
梅尧臣（宋代）

拜官将近亲，不畏千里险。
泝流上赣水，石乱波惊颭。
舟人素已谙，曲折就回闪。
岂虞失便利，倚惯忧亦掩。
昔余从平流，悸梦尚成魇。
今逢子方去，青{左纟右乍}丝新染。
沙头有堠吏，惴立板方敛。
鸿雁正来翔，竞看朱服俨。
怀东嘉先生因诵老坡今谁主文字公合把旌旄作
喻良能（宋代）

文章无正体，源浚流乃深。
能者主宰之，古来非独今。
避地寄高蟾
贯休（唐代）

荒寺雨微微，空堂独掩扉。高吟多忤俗，此貌若为饥。

旅梦遭鸿唤，家山被贼围。空馀老莱子，相见独依依。
闭斋自述寄王驾部
施渐（明代）

始知蓬藋蔽门深，岂是幽居避物心。
旧业尽荒秋雨里，一身闲物碧溪阴。
园空三径人稀到，名在诸生老半侵。
几度忆君相共语，高山无伴只囊琴。
送聂秘丞宰桐城二首
司马光（宋代）

问子青云器，胡为不少留。
未能充禄养，安敢及身谋。
旧尔千人俊，居然百里优。
连城价终在，自是玉工羞。
再次陈石翁韵
李承芳（明代）

水调歌联孺子歌，红蘅碧杜衬烟萝。惟应方寸尘须洗，敢负沧浪水独多。

僧偈或参温阒寂，道书閒读慰蹉跎。沙鸥亦是云烟翼，荡荡青天浸绿波。
点绛唇
陈亮（宋代）

碧落蟠桃，春风种在琼瑶苑。几回花绽。一子千年见。

香染丹霞，回向流虹旦。深深愿。万年天算。玉颗常来献。
送广西谭景先经干兼简赵帅
周必大（宋代）

旧历南游上海航，今经铧觜下漓江。元戎正值诗书帅，廉使曾临父母邦。

不惮客从南去再，要陪驿召北来双。水衡自古同丞拜，岂必红蕖映碧幢。
与李吉侯郭荔岩游程符山
柯蘅（清代）

良辰偕胜侣，振策纡游行。缅兹丘中赏，遂我物外情。

层台一眺望，风物萧以清。石莲花共色，潭镜影孤明。

野赤日气炯，岩翠秋烟生。高岩阻羲驾，古洞閟元灵。

绿叠嶂如摺，风余泉尚声。读书怀韩子，令我仰遗型。

往规感昔泯，余胜与今并。安能释尘鞅，相与乐岩耕。
拟寒山寺 其七十一
释怀深（宋代）

老翁死却儿，昼夜搥胸哭。痛心彻骨髓，叫云我孤独。

何不返思量，恣啖猪羊肉。羊岂不思儿，猪亦有眷属。
偈颂八十七首
释慧开（宋代）

布袋头开今日始，满目江山秋色里。
蓦然踏断草鞋跟，元来却是自家底。
促拍满路花 其一
陈允平（宋代）

离歌泣断云，别舞愁飞雪。凤皇台上望，琼箫绝。钗分玉燕，寸寸台肠折。碧空归雁阔。犹有疏梅，岁寒独伴高节。
鲛绡罗帕，泪洒胭脂血。悠悠江上水，天连接。朱楼遍倚，万里空情切。此恨凭谁说。天若有情，料天须有区别。
诫子弟词 其三
陆九韶（宋代）

听听听听听听听，好将孝弟酬身命。更将勤俭答天心，莫把妄思损真性。

定定定定定定定，早猛省。
晚夏登张仪楼呈院中诸公
段文昌（唐代）

重楼窗户开，四望敛烟埃。远岫林端出，清波城下回。

乍疑蝉韵促，稍觉雪风来。并起乡关思，销忧在酒杯。
次韵和景彝闰腊二十五日省宿
梅尧臣（宋代）

君尝编史似吴兢，又值甘泉马踏冰。
重腊雪花方漫漫，宿厅书架自层层。
桉头美酒初温火，帘底微风欲动灯。
永夜未眠锺已发，此心闲寂似高僧。
入崇宁界
范成大（宋代）

桑间三宿尚回头，何况三年濯锦游。
草草郫筒中酒处，不知身已在彭州。
过雨二首 其二
周紫芝（宋代）

自落山边日，孤飞雨后云。树将风报客，天遣月争曛。

诗苦穷堪忍，胡强老怕闻。残更随梦尽，长日与愁分。
题东西二梁山三首
杨万里（宋代）

二梁双黛点东西，牛渚看来活底眉。
阿敞尽时微失手，一眉高著一眉低。
送津赴绍兴倅八首
吴芾（宋代）

出仕曾尘侍从班，退休还得老湖山。
已惭过分无池望，只愿吾儿相对閒。
鲁恭太师庙
韩维（宋代）

善教邈无迹，其流在民心。君看鲁太师，庙食犹至今。

岂如文俗鲁，朱墨坐浮沉。趋营止目前，不顾患害深。

去汉馀千载，此弊竟相寻。我行道祠下，感激为悲吟。

不见田雉驯，啼鸦空满林。
咏史下·诸葛诞
陈普（宋代）

义旗照日映淮流，不为曹孤为夏侯。
麾下诸君底心性，海中五百又扬州。
次韵几道玉泉小集时公藻以病仆以沿檄不与
陈棣（宋代）

激水聊充一笑嬉，扁舟西子想当时。
应怜波底无双鲤，直恐樽前有鸒斯。
笑我独将愁酝酿，闻君长苦酒禁持。
山中异日寻遗事，徒见吾家伯仲诗。
偈颂一百三十三首 其一○二
释居简（宋代）

升九仞之上，吾必与之俱。极九渊之底，吾亦与之俱。

吾不见时，何不见吾。
九日禺中登沃洲放鹤峰南望天台诸山
谢翱（宋代）

镜面小蓬岛，入剡脱我骖。舍棹来沃洲，下岭见精蓝。

修眉浮天姥，天台在其南。良游爱九日，巾堕发不栉。

醉浮秋夕英，饥食决明实。远寻竺僧迹，俛仰千载陈。

狂呼许元度，王谢十八人。彷佛川谷应，草木皆冥冥。

便欲即之语，又疑物所冯。闭目游泰初，寥廓以为邻。
仙居寺
毛沂（宋代）

肉山六月火云蒸，渴想滹沱一片冰。回首家山林下寺，水帘深处定中僧。
莫仲谦挽词
陆游（宋代）

怀器潜山泽，逢时起薜萝。
星辰占宝剑，雷雨化龙梭。
禹穴书虽富，浯溪石未磨。
门闾更须筑，有子继三科。
偈颂七十二首
释祖钦（宋代）

万法俱忘百念灰，等闲蓦鼻拽将囘。
镜光一照明如日，直得木人心眼开。
次韵公弱寄胡强仲
释德洪（宋代）

念昔谪海南，路尘吹瘴风。未即弃沟壑，尚在拴索中。

亲朋半天弃，万里不一逢。髯胡岂有罪，乃肯与我同。

情亲等昆弟，使令惟西东。时为解我语，道大自不容。

邵阳雨中别，涕泪落无从。我伴有形影，渠归无仆僮。

三年锻百巧，遂成瘖与聋。今日复何日，岳寺闻楼钟。

聚观迎万指，登睫排千峰。黄泉天复见，白骨肉已重。

髯虽未对面，音问已喜通。夫子佐岣嵝，有道如葛洪。

笔力扛九鼎，奇语出遽匆。长篇春争丽，送我归新丰。

且约老南岳，幅巾追瘦筇。拊手辄大笑，此计随虚空。

山林当付我，君事侯与公。麒麟未易系，健鹘那可笼。
泾阳驿见王子声壁间韵怆然有述
袁宏道（明代）

只合临漳死，曹家鬼好文。枫根犹有绣，夜壑岂无春。

研乞铜台瓦，姻求洛浦甄。歌遗涂粉客，衣逐卖香人。

客鬼轻残蜕，骚宫重楚魂。死生旦昼理，夜乐胜朝颦。
晏太守重庆堂诗
杨士奇（明代）

家居重庆郡，堂奉重庆欢。堂中二亲大母母，白发如银身健康。

大母行年九十三，母也今年七十五。姑慈妇孝天锡寿，旨酒在樽殽在俎。

蹁跹五綵服，绕膝戏孙曾。森森暖翠慈竹茂，烂烂云锦谖草荣。

象简绯袍日趋拜，门拥彤幡燕皂盖。邦侯为政儗龚黄，能致高年总心快。

故家元住大江西，元献声华北斗齐。公侯子孙必复始，封诰行看照闾里。
送孙纠深归镇江
王义山（宋代）

不待文公立学规，士当无愧此深衣。
无人可纠孰挑达，有过一深谁是非，
不怕转喉能触讳，自言垂老盍知归。
只从北固山头处，直道留为晚景辉。
松江晓晴
杨万里（宋代）

昨夜何缘不峭寒，今农端要放晴天。
窗间波日如楼上，帘外霜风似腊前。
近水人家随处好，上春物色不胜妍。
皈时二月三吴路，桃杏香中慢过船。
月
李复（宋代）

玉露漳川月，相看几上弦。
气横秋浦白，轮带女城偏。
半魄蟾犹隐，分枝桂未圆。
云衢谁可到，柅辙驻流年。
满江红（和李自玉蒲节见寄韵）
赵必{王象}（宋代）

如此风涛，又断送、一番蒲节。何处寄、黍筒彩线，龙馋蛟啮。已矣骚魂招不返，兰枯蕙老余香歇。俯仰间、万事总成陈，新愁结。

梅子雨，荷花月。消几度，头如雪。叹英雄虚老，凄其一吷。回首百年歌舞地，胥涛点点孤臣血。问长江、此恨几时平，茫无说。
乍晴
赵汝鐩（宋代）

日色今朝稳，园林二月中。
池塘展晴绿，桃杏斗春红。
犯险升高径，扶衰藉小童。
黄鹂怕人见，飞过野桥东。
题季张竹林村
黄庭坚（宋代）

百亩清阴十万竿，一溪流水四围山。
太平无用经纶者，乞与闲身向此闲。
禅机四首 其二 一箭双雕
何梦桂（宋代）

当风劄断二边机，背手乌号鬼莫窥。一箭双雕俱堕落，古梅枝上雪参差。
见见之时见非是见
释南雅（宋代）

见见之时非是见，见犹离见若为论。
钱塘江上中秋后，风急潮声万马奔。
己亥杂诗 其十三
黄遵宪（清代）

曲阑十步九徘徊，三面轩窗四扇开。夸道华严弹指现，只怜无地着楼台。
望秦川歌 其八
周麟之（宋代）

阿瞒按舞长生殿，妃子洗妆端正楼。此去恰如巫峡梦，相望千里事悠悠。
次韵孙向仲自灵隐归馀杭二首 其二
饶节（宋代）

冷泉亭下漱甘凉，十里犹馀齿颊香。入境自知风俗厚，到家应觉簿书忙。

好依名教穷真乐，莫指温柔是旧乡。此理不疑何用卜，谁论筮短与龟长。
晨炊杜迁市煮笋
杨万里（宋代）

金陵竹笋硬如石，石犹有髓笋不及。
杜迁市里笋如酥，笋味清绝酥不如。
带雨斫来和箨煮，中含柘浆杂甘露。
可齑可脍最可羹，绕齿蔌蔌冰雪声。
不须咒笋莫成竹，顿顿食笋莫食肉。
多隐园
杨杰（宋代）

小隐隐山林，大隐隐城郭。城郭多纷嚣，山林苦淡漠。

不如隐于多，适意自斟酌。屈原不能饮，独醒较清浊。

杨雄虽愿隐，载醪无适莫。吏部瓮下卧，其隐可愧怍。

翰林市上眠，其隐太落拓。孰若畸翁园，醺酣得天乐。

风暖凤凰集，霜重梧桐落。长啸待明月，明月出林薄。

倚杖傲浮云，浮云度寥廓。虽近市朝路，不为名利缚。

知我尚幽胜，赋诗豫期约。愿言醉乡游，一驾东飞鹤。

上池沃瑶浆，冲气溢金杓。当知隐君子，志不在糟粕。
和渊明拟古九首 其七
李纲（宋代）

古今纷变态，兹道长若兹。处世或穷达，否泰各有时。

岂无磨与涅，贵在不磷缁。达人乃大观，曲士多致疑。

所以古圣贤，立此垂世辞。慇勤论出处，欲使学者思。

周公尚居东，仲尼岂余欺。愈钝久乃利，臲卼当安之。

我亦道穷者，欲赋鸱鸮诗。
偈颂四十一首
释慧晖（宋代）

诸佛出身处，东山水上行。
宸闺垂玉帘，云榻拥天青。
旷维宁于舟中架屋名临清轩
刘崧（元代）

旷子雅怀江海情，船头葺屋爱临清。波间明月有时堕，水底白云终日行。

幽鸟踏波看洗盏，老龙抱石听吹笙。伤心华屋成尘土，便拟从君觅翠瀛。
偈十首
释道行（宋代）

问问不差，答答秒错。
问答去不，龟毛兔角。
莲花庄
杨蟠（宋代）

会昌湖上客，今已化为尘。
一束青刍奠，空思如玉人。
庆罗氏祖母百岁
文天祥（宋代）

丽日萱花照五云，升堂风采见乾淳。
蓬莱会上逢王母，婺女光中见老人。
雨露一门华发润，江山满座彩衣新。
只将千载苓为寿，更住人间九百春。
公子行
张祜（唐代）

锦堂昼永绣帘垂，立却花骢待出时。红粉美人擎酒劝，

青衣年出臂鹰随。轻将玉杖敲花片，旋把金鞭约柳枝。

近地独游三五骑，等闲行傍曲江池。
寄人
郑琰（明代）

分袂当年待晓鸡，曲栏桥外锦堂西。
凫吞莲子房房苦，蝉抱杨堂树树啼。
深竹梦归神女婿，暮花伤别阮郎妻。
至今肠断春风候，豆蔻初生槿叶齐。
送俞极山人归太华
魏野（宋代）

三峰倚太虚，四岳境难如。
云向中方起，人归绝顶居。
道全忘世态，诗必答天书。
不待辞荣去，还应笑二疏。
满江红 咏鹤
王结（元代）

华表归来，犹记得、旧时城郭。还自叹，昂藏野态，几番前却。饮露岂能令我病，窥鱼正自妨人乐。被天风、吹梦落樊笼，情怀恶。缑岭事，青田约。空怅望，成离索。但玄裳缟袂，宛然如昨。何日重逢王子晋，玉笙凄断归寥廓。尽侬家、丹凤入云中，巢阿阁。
与参寥师行园中得黄耳蕈
苏轼（宋代）

遣化何时取众香，法筵斋钵久凄凉。
寒蔬病甲谁能采，落叶空畦半已荒。
老楮忽生黄耳菌，故人兼致白芽姜。
萧然放箸东南去，又入春山笋蕨乡。
海上秋怀
吴融（唐代）

辞无珪组隐无才，门向潮头过处开。几度黄昏逢罔象，

有时红处见蓬莱。碛连荒戍频频火，天绝纤云往往雷。

昨夜秋风已摇落，那堪更上望乡台。
空堂
张名由（明代）

秋虫响空堂，纤月下幽渚。
鸟惊风外林，花落庭中树。
羁栖兴远怀，城阿隔秋雨。
耿耿良不寐，脉脉以无语。
晓发武阳馆即事书情
权德舆（唐代）

清晨策羸车，嘲唽闻村鸡。行将骑吏亲，日与情爱暌。

东风变林骑，南亩事耕犁。青菰冒白水，方塘接广畦。

杂英被长坂，野草蔓幽蹊。泻卤成沃壤，枯株发柔荑。

芳树莺命雏，深林麏引麑。杳杳途未极，团团日已西。

哲士务缨弁，鄙夫恋蓬藜。终当税尘驾，盥濯依春溪。
和叶爱梅韵
谢枋得（宋代）

道逢患难正当行，礼食从来孰重轻。
绿鬓行藏堪检点，白头去就要分明。
了知死别如龚胜，未必生还似子卿。
纬地经天文不丧，许君独擅大声名。
若耶溪新筑作
屈大均（明代）

我有西施台，芙蓉四面开。一声洞庭笛，天上月飞来。

白露凝罗袂，明湖泻玉杯。閒同川上女，并唱采莲回。
寿马氏母为其婿金户侯作
庄昶（明代）

青山劳马问风骚，且与溪花放酒瓢。旧业此谁夸蔡琰，贵人吾敢论韦皋。

天乎贤孝真佳婿，诗也幽閒亦寿桃。此意松厓吾敢拜，古今开眼不须高。
先天易吟三十首 其二十五
方回（元代）

谁识归奇意，专为禦患谋。将寒储纩絮，未暮贮膏油。
闺怨二首·其一
沈如筠（唐代）

雁尽书难寄，愁多梦不成。
愿随孤月影，流照伏波营。
封丘
汪元量（宋代）

今夜宿封丘，明朝过汴州。
云横遮远塞，水落见长洲。
树折枣初剥，藤枯瓜未收。
倾囊沽一斗，聊以慰羁愁。
次韵周士春晴二首
孙觌（宋代）

门鹄犹残雪，林莺已唤春。相逢青眼见，不恨白头新。

猎猎翻归袖，僛僛落醉巾。小红齐破蕾，一笑为何人。

绿涨三家渡，红酣万户春。交情久客见，物态一时新。

缥缈凌波袜，淋漓漉酒巾。对花身已在，应解笑陈人。
投时相十韵
郑谷（唐代）

何以保孤危，操修自不知。众中常杜口，梦里亦吟诗。

失计辞山早，非才得仕迟。薄冰安可履，暗室岂能欺。

勤苦流萤信，吁嗟宿燕知。残钟残漏晓，落叶落花时。

故旧寒门少，文章外族衰。此生多轗轲，半世足漂离。

省署随清品，渔舟爽素期。恋恩休未遂，双鬓渐成丝。
水龙吟（浮翠山房拟赋白莲）
王易简（唐代）

翠裳微护冰肌，夜深暗泣瑶台露。芳容淡泞，风神萧散，凌波晚步。西子残妆，环儿初起，未须匀注。看明珰素袜，相逢憔悴，当应被、西风误。十里云愁雪妒。抱凄凉、盼娇无语。当时姊妹，朱颜褪酒，红衣按舞。别浦重寻，旧盟唯有，一行鸥鹭。伴玉颜月晓，盈盈冷艳，洗人间暑。
南乡子 京口怀古
佟世南（清代）

雾散古城头。满目云山北固楼。风景不殊人世换，含愁。

落日无言江水流。

西北望神州。无限新亭泪未收。马上健儿征战尽，凝眸。

荒草萧萧故垒秋。
题儿泌所藏彩笺
陈著（宋代）

山一抹于天之末兮，弥隐隐而弥妍。
松矫矫龙其脊兮，飒张髯而自全。
有美一人兮，桥之外水之边。
意其悠然有见兮，双鹭飞飞而在天。
和伯氏别元老赠行
王洋（宋代）

相见还如相别时，杖头明月旧相随。
五亭溪下西风静，六合沙边夏日曦。
洗钵又辞香积饭，传衣乃是雪山儿。
要须桑下无三宿，不为淮南塞草衰。
观刘氏山馆壁间所画四时景物各有深趣因为六言一绝复以其句为题作五言四咏 其四
朱熹（宋代）

清秋气萧瑟，遥夜水崩奔。自了岩中趣，无人可共论。
拟李太白笑矣乎
范浚（宋代）

笑矣乎，笑矣乎。交情贫富古已殊，翟公底用门间书。

尔真自尔我自我，嚣然将奈吾何如。笑矣乎，笑矣乎。

世人那得相贤愚，是非正用一理枢。目光莫著牛背上，但付捧腹聊卢胡。

笑矣乎，笑矣乎。是生百岁犹蘧庐，勿谩辛苦愁其躯。

丁年无事且须醉，可待华发伤头颅。笑矣乎，笑矣乎。

冯驩悲歌食无鱼，少陵老跨东家驴。宁如三高饱斫鲙，坐啸一舸凌烟湖。

笑矣乎，笑矣乎。相随出关汉两疏，散资千万荀隐居。

彼皆弃置慕闲逸，得閒何乃翻区区。君不见向来热手势莫俱，侧肩羹沸权门朱。

又不见元家胡椒八百斛，石家水碓三十区。只今人骨久已朽，空馀古冢号寒狐。
赠信丰余德洪入南雍诗
罗玘（明代）

滕王阁下路，徐孺宅边船。梦到犹疑阱，别来真是仙。

啖齑聊逐伴，负弩独归虔。不讶冰衙冷，还留一半毡。
蒙成大亨分送紫苏且以前书有戏谑语垂示解嘲辄次元韵
綦崇礼（宋代）

先生昔为吏，敏政便剧繁。利刃无错节，大邑如烹鲜。

民曹与廷尉，众纷常裕然。胡为弃九卿，岁晚来灌园。

分阴在所惜，寸地不忍闲。草木苟有用，岂惮远移根。

从来忧世心，中怀百虑煎。栽梅期鼎实，无取寒花妍。

植竹待威凤，肯羡冥鸿骞。此志未云遂，亦足留风烟。

山泉酿贤圣，艳曲听婵娟。引酌梅竹下，醉卧云峰前。

何以解其酲，玉笋捧瓯圆。香泛紫苏饮，醒心清可怜。

洗涤曲糵昏，还观神明全。先生得此物，手种当春天。

耘培供采掇，内热常得痊。云何失滋茂，无乃人力愆。

因疑课督功，多稼移大田。循例犹见分，乞邻问东阡。

不耐作戏语，解嘲来巨篇。珠玉隐光彩，入城惊市廛。

风霜已落木，洞户宜垂毡。何当拥炉夜，一樽同笑言。
宝象峰胜因寺
方信孺（宋代）

鸿濛谁辟此山川，龙象新开二十年。最恨东坡早仙去，只教蒲涧入诗篇。
舟行却回
孔平仲（宋代）

清晨移舟出沙嘴，宿氛卷尽天如洗。日高五丈行十里，白云之中黑云起。

回舟急趋旧泊处，四山沉沉日色死。逆风飒飒初尚微，浪头已高白参差。

又闻西北崩崖陷谷有异声，大风横击波如陵。

操舟之子虽习贯，掣柁才开又投岸。有如磁石引针去，时时飐扑愁中断。

长篙劲橹不易胜，仅得入口如再生。回望后舟尚出没，使人泪落肝胆惊。

昨日庙中奠旨酒，巫语甚吉许我行。奈何中路辄反覆，欺诞何者为神明。

岂非风者天号令，必欲逆知非汝能。浪传消息得醉饱，万一犹足为威灵。
淮南行二首
曹勋（宋代）

人去宫门寂，丹成宝鼎空。
砌下苔钱紫，庭中霜叶红。
思君听松籁，精魄上高穹。
和朱世同韵二首
吴芾（宋代）

立朝初不愧廷臣，晚节胡为苦乞身。
自度济时无远略，不如辞禄作閒人。
林间幸已安禅榻，湖上何妨掷钓纶。
若也故人能过我，尚堪共醉瓮头春。
奉使契丹二十八首 木叶山
苏辙（宋代）

奚田可耕凿，辽土直沙漠。
蓬棘不复生，条干何由作。
兹山亦沙阜，短短见丛薄。
冰霜叶堕尽，鸟兽纷无托。
干坤信广大，一气均美恶。
胡为独穷陋，意似鄙夷落。
民生亦复尔，垢污不知怍。
君看齐鲁间，桑柘皆沃若。
麦秋载万箱，蚕老簇千箔。
余粱及狗彘，衣被遍城郭。
天工本何心，地力不能博。
遂令尧舜仁，独不施礼乐。
偈
释道圆（宋代）

不落不昧，僧俗本无忌讳。丈夫气宇如王，争受囊藏被盖。

一条概栗任纵横，野狐跳入队。
暇日饮酒辄用靖节先生韵积二十首 其十五
俞德邻（宋代）

凄凉三径中，中有一亩宅。庭多鸟雀喧，巷绝车马迹。

卧病与世疏，俯仰踰半百。何以销我忧，美酒浮大白。

独欠高阳徒，临风增惋惜。
题梅书于周砥道宅壁间
赵偕（元代）

老梅枝老花逾妙，几度相看正眼开。不道夜深人正睡，一枝随月上窗来。
石牛行
李思衍（宋代）

寒牛觳觫秋江烟，五丁担落石一拳。
惊涛拍岸撼不动，夕阳老背从鸦眠。
天荒地老煮白石，顽懒不过苍苔田。
腾腾卧地带佛性，尚肯远护风涛船。
泯深蹄转重，鼻缺绳难穿。
既不能西推紫气度函谷，五千道德言神仙。
又不能粪金开秦寒，隔绝鸟道四万八千年。
渴奔一斗酒，傲兀庐山前。
潢池刀剑卖已尽，贞观斗米方成钱。
雨犁急趁勾芒起，不然碎汝春风鞭。
送王敏夫判官赴举京师
强至（宋代）

郄公门下识羲之，风骨无尘耸秀姿。
壮气海鲲翻碧浪，逸才天马脱金羁。
旋凭辞律趋明试，首听文衡中有司。
太学旧游应刮目，青衫事业盛当时。
春日访四圣郑渭滨
徐集孙（宋代）

访旧孤山去，桃花观里春。
迎香开道室，借酒酌吟人。
琴操音还古，蔬盘味却真。
斜阳各分散，一水隔红尘。
怀古愚兄 其一
丘葵（宋代）

紫帽之峰兮高且巍，白云一片兮空依依。我有兄兮在海湄，三月不见兮使我心悲。
蹋鞠篇和铁厓先生二首 其一
吕诚（元代）

江南稚女颜色新，百花楼前蹋绣轮，红蕖小袜不动尘。

不动尘，放娇态。微风来，舞裙带。
颂古三十首 其五
释怀深（宋代）

走下禅床行一转，看了如来五千卷。婆子年高眼尚明，夜深月下穿针线。
麻姑山
朱彦（宋代）

羽驾龙车旧宅，金炉玉简幽宫。双练亭前秋水，七星杉下春风。

莲沼何年变白，桃源几度翻红。明月清阴轩上，星冠羽褐髯翁。

一弄瑶池新曲，夜寒风入霜松。
满庭芳·修竹挼蓝
石孝友（宋代）

修竹挼蓝，梅山耸翠，小小佳处西安。从来闻说，今日还来看。便西求田问舍，耳溪涧、目饱林峦。争知道，尘缘未了，无计与盘桓。小蛮。应念处，弦孤么凤，镜掩孤鸾。愁在见多情，素日闲闲。早晚扁舟两桨，惊翠枕、云巘风湍。从前去，殷勤细数，细数万重滩。
战秋辞
陆龟蒙（唐代）

八月空堂，前临隙荒。抽关散扇，晨乌未光。左右物态，

森疏强梁。天随子爽駴恂栗，恍军庸之我当。濠然而沟，

垒然而墙。纛然而桂，队然而篁。杉巉攒矛，蕉标建常。

槁艾矢束，矫蔓弦张。蛙合助吹，鸟分启行。

若革进而金止，固违阴而就阳。无何，云颜师，风旨伯。

苍茫惨澹，隳危摵划。烟蒙上焚，雨阵下棘。如濠者注，

如垒者辟；如纛者亚，如队者析；如矛者折，如常者拆；

如矢者仆，如弦者磔；如吹者喑，如行者惕。

石有发兮尽累，木有耳兮咸馘。云风雨烟，乘胜之势骄；

杉篁蕉蔓，败北之气摵。天随子曰：吁，秋无神则已，

如其有神，吾为尔羞之。南北畿圻，盗兴五期。方州大都，

虎节龙旗。瓦解冰碎，瓜分豆离。斧抵耋老，干穿乳儿。

昨宇今烬，朝人暮尸。万犊一啖，千仓一炊。扰践边朔，

歼伤蜑夷。制质守帅，披攘城池。弓弮不刓，甲缀不离。

凶渠歌笑，裂地无疑。天有四序，秋为司刑。少昊负扆，

亲朝百灵。蓐收相臣，太白将星。可霾可电，可风可霆。

可堑溺颠陷，可夭札迷冥。曾忘鏖剪，自意澄宁。

苟蜡礼之云责，触天怒而谁丁，奈何欺荒庭？凌坏砌，

摋崇茝，批宿蕙，揭编茅而逞力，断纬萧而作势，

不过约弱欹垂，戕残废替。可谓弃其本而趋其末，

舍其大而从其细也。辞犹未已，色若愧耻，于是堕者止，

偃者起。
次韵和鞠颜叔游山
沈遘（宋代）

吏案方无事，朋游出近山。相从得所好，终日有馀闲。

弃置形骸外，逍遥宇宙间。谷风吹淅淅，涧水濯潺潺。

灌木开云荫，馀花散锦班。轻舆留石步，短棹下湖湾。

古寺群峰合，孤洲万竹环。紫鳞惊跃起，白羽倦飞还。

对酒忘尘事，临流见病颜。支离真可笑，光景信难攀。

且共隤然醉，谁知是闭关。
时序篇
李梦阳（明代）

邈矣时序迈，悠悠羁思悬。少岁觌飞龙，振步蹑云烟。

杨芬凌紫霄，结驷览黄渊。王纲袛以穆，四海屡丰年。

晨趋谒云陛，晚沐踏京尘。流觞拥华馆，藻翰飞阳春。

逸者眷多暇，壮士耻无闻。徒阅芳华改，何有尺寸勋。

日月不我待，倏忽星运移。抱疴届兹夕，怃然伤夙期。

玄发难久恃，母令达者嗤。
十一月五日夜半偶作
陆游（宋代）

草径江村人迹绝，白头病卧一书生。
窗间月出见梅影，枕上酒醒闻雁声。
寂寞已甘千古笑，驰驱犹望两河平。
後生谁记当年事，泪溅龙床请北征？
和文潞公归洛赏花
范纯仁（宋代）

公从帝所享钧天，归及三春景物妍。洛鲤烹鲜随玉馔，姚黄开晚待琼筵。

身同五福居周分，心似南风助舜弦。花木只堪供暂赏，直须嵩少伴长年。
秋日杂兴
李廌（宋代）

黍稷竞登场，荏菽复满畴。
我羹虽不糁，逢年亦解忧。
太平岂无象，乐岁观有秋。
敢期饱糠核，役车何当休。
还家即事
朱熹（宋代）

献岁事行役，徂春始还归。昔往草未芳，今来翠成帏。

扶疏满园阴，时禽互翻飞。丛萱亦已秀，丹葩耀晨辉。

即事谁与娱，淹留自忘机。日暮复出门，怅然心事违。

古人不可见，独掩荒园扉。
柳梢青（戏简尚菊涧）
刘镇（宋代）

瞥眼光阴。章台旧路，杨柳春深。尚忆风流，殢人倚玉，替客挥金。

尚阳醉后分襟。想妒雨、嗔云到今。消息真时，笑啼难处，方表人心。
次韵李士举丈除夕
王灼（宋代）

儿孙思故国，诗酒送穷年。
禄近禾三百，人惭员半千。
壮心非曩昔，尊足幸轻便。
投晓椒觞尽，春风共醉颠。
又和刘学录
陈宓（宋代）

千竿修碧净无尘，长伴先生自在身。
万卷旧书中夜烛，满怀和气四时春。
长年潄炼颜如玉，一字推敲句有神。
请践往时渔艇约，夜深共话两三人。
满江红
佚名（元代）

买得青山，便收□、草鞋藜杖。更不过建章宫下，灞陵桥上。

天地蜗牛蛮触待，功名蚁穴槐安相。近新来、白发几多长，三千丈。

从今脱，红尘网。青石枕，松风响。有商山四皓，□闲来往。

火枣便宜秋露滴，交梨正要春温养。算古来、谁似我逍遥，陶元亮。
句 其五
李建中（宋代）

睛山云罨画，孤屿水含棱。
王生自闻赍平倭捷诏于莆阳有赠赋答
卢龙云（明代）

子虚犹未遇，乘传似南行。大有题桥志，兼怜结袜情。

歌因怀杕杜，心已畀干旌。老幼知扶杖，瞻天百感生。
被命南迁途中寄定武同僚
苏轼（宋代）

人事千头及万头，得时何喜失时忧。
只知紫绶三公贵，不觉黄粱一梦游。
适见恩纶临定武，忽遭分职赴英州。
南行若到江干侧，休宿浔阳旧酒楼。
午炊浰阳一馆甚雅
赵汝燧（宋代）

谁料三家市，能令两眼明。花喧丛蝶恋，檐午乱鸡鸣。

忙里青春去，愁边白发生。摇鞭问归路，更乞一旬晴。